recursal/SuperWikiNEXT-32B huggingface dataset:
**מרצדס-בנץ 770** (בגרמנית: **Großer Mercedes**; מילולית: מרצדס גדולה) הייתה מכונית סלון יוקרתית אשר יוצרה על ידי חברת מרצדס-בנץ בין השנים 1930–1943.

היסטוריה
--------

מרצדס-בנץ 770 הייתה המכונית בייצור סדרתי הראשונה בעולם בעלת מנוע 8 צילינדרים, בנוסף הציגה חידושי טכנולוגיה כגון מערכת הצתה כפולה עם שני מצתים לכל צילינדר (הצתת מגנטו במתח גבוה והצתת סוללה), בוכנות אלומיניום, תיבת 5 הילוכים, סרן אחורי בטכנולוגיית דה-דיון (De Dion) - תצורה מתוחכמת למערכת מתלים, מסגרת שלדה גלילית ועוד.

מנוע המכונית היה 8 צילינדרים בנפח 7.7 ליטרים (7655 סמ"ק) אשר הפיק 150 כ"ס כאשר המהירות המרבית של המכונית הייתה כ-160 קילומטר לשעה.

ה-770 הייתה המכונית הגדולה והמפוארת ביותר של מרצדס-בנץ בשנים ההן והייתה ידועה גם כמכוניתו של נשיא גרמניה פאול פון הינדנבורג, בכירים ברייך השלישי כדוגמת אדולף היטלר, הרמן גרינג, היינריך הימלר וריינהרד היידריך, ואישים בכירים בעולם דוגמת קיסר יפן הירוהיטו, האפיפיורים פיוס האחד עשר ופיוס השנים עשר ופארוק הראשון.

בתחילת המאה ה-21 נמצא עדיין מספר מועט של מכוניות שהוחזקו בעיקר על ידי אספנים, כאשר מחירן מגיע לכדי מיליוני אירו.

קישורים חיצוניים
----------------

ויקישיתוף מדיה וקבצים בנושא **מרצדס-בנץ 770** בוויקישיתוף
* אתר מרצדס-בנץ העולמי

הערות שוליים
------------

1. ↑
2. ↑
3. ↑
**הארמייה ה-11** (ביפנית: **第11軍**) הייתה ארמייה של הצבא היפני הקיסרי שפעלה בזמן מלחמת סין–יפן השנייה.

היסטוריה
--------

הארמייה ה-11 הוקמה ב-4 ביולי 1938, כחלק מארמיית אזור מרכז סין. מטרת הארמייה הייתה כיבוש המחוזות המרכזיים של סין בין נהר היאנגצה והנהר הצהוב.

לאחר נפילת ננקינג, המטרה המרכזית של הצבא היפני הייתה ווהאן. ב-29 באפריל פתחו היפנים את המתקפה כדי לחגוג את יום הולדתו של הקיסר הירוהיטו. ההתקפה נפתחה במתקפה אווירית גדולה של חיל האוויר היפני הקיסרי על העיר, אולם הסינים היו מוכנים היטב והצליחו להפיל 21 מטוסים יפניים. ב-13 ביוני פתחה ארמיית אזור מרכז סין בהתקפה יבשתית על ווהאן. הארמייה ה-11 ביצעה התקפה גדולה לאורך החוף הדרומי של נהר היאנגצה. במאמץ גדול הצליחה לבסוף הארמייה לנתק את ווהאן ולבודד אותה. ב-27 באוקטובר נכנעה ווהאן והקרב הסתיים בניצחון פירוס יפני.

בספטמבר 1939 היא הועברה תחת פיקוד הארמייה האזורית השישית. היא פורקה עם כניעת האימפריה היפנית.

מפקדים
------

* לוטננט גנרל יאסוג'י אוקמורה (4 ביולי 1938 - 9 במרץ 1940)
* לוטננט גנרל ואיקאירו סונובה (9 במרץ 1940 - 4 באפריל 1941)
* לוטננט גנרל קורקאיקה אנאמי (4 באפריל 1941 - 1 ביולי 1942)
* לוטננט גנרל אוסאמו טוסקדה (1 ביולי 1942 - 22 בדצמבר 1942)
* לוטננט גנרל איסאמו יוקאימה (22 בדצמבר 1942 - 22 בנובמבר 1944)
* לוטננט גנרל יושאיו קוצוקי (22 בנובמבר 1944 - 7 באפריל 1945)
* לוטננט גנרל יוקיו קאסארה (7 באפריל 1945 - 15 באוגוסט 1945)

קישורים חיצוניים
----------------

* History of Imperial General Headquarters Army Section (Revised Edition), HyperWar Foundation.
**ויקטור ויקטורוב גנב** (בבולגרית: **Виктор Викторов Генев**; נולד ב-27 באוקטובר 1988) הוא כדורגלן בולגרי, המשחק בברואה סטארה זאגורה בעמדת הבלם.

קריירה
------

גנב התחיל את הקריירה שלו במחלקת הנוער של לבסקי סופיה. בעונת 2007/2008 עלה לקבוצה הבוגרת, אך בתחילת העונה הושאל למונטנה וחזר ממנה בינואר של אותה שנה. ב-19 במרץ 2008 ערך את הופעת הבכורה שלו בקבוצה הבוגרת במשחק הליגה בהפסד 1-0 נגד לוקומוטיב פלובדיב. ב-15 ביולי 2009 גנב ערך את הופעת הבכורה שלו במסגרת אירופית בניצחון 0-4 נגד סנטה ג'וליה האנדורית במסגרת מוקדמות ליגת האלופות.

ב-23 ביוני 2010 חתם בסלביה סופיה אליה הגיע בהעברה חופשית. במהלך תקופתו בסלביה, הושאל לקריליה סובייטוב סמרה מליגת העל הרוסית ולאולקסנדריה מליגת העל האוקראינית.

בינואר 2014 חתם בספרטק סמיי מליגת העל הקזחית.

ב-26 בפברואר 2015 חתם בסנט מירן מליגת העל הסקוטית. יומיים לאחר מכן, ערך את הופעת הבכורה שלו בקבוצה בניצחון 0-1 נגד המילטון אקדמיקל.

ב-7 בספטמבר 2015 חתם בפטרולול פלוישט עד לסיום העונה. במאי 2016 חתם בדינמו מינסק מליגת העל הבלארוסית בכדורגל בה שיחק שני משחקים ושוחרר לאחר מכן.

בתחילת עונת 2016/2017 חזר ללבסקי סופיה וב-26 בפברואר 2017 חתם בבוטב פלובדיב. בתום העונה גנב זכה עם בוטב בגביע הבולגרי. בנוסף, גנב הבקיע פנדל במהלך דו-קרב בעיטות עונשין נגד לודוגורץ ראזגרד במסגרת הסופר קאפ הבולגרי, בו זכתה בוטב אחרי ניצחון 4-5 בתום הדו-קרב.

ב-24 באוגוסט 2017 חתם במ.ס. אשדוד לשנתיים כמחליפו של חאתם אלחמיד שעזב להפועל באר שבע, אך בתום העונה שוחרר מהקבוצה.

ב-1 בנובמבר 2018 חתם בצ'רנו מורה ורנה.

תארים
-----

לבסקי סופיה
* ליגת העל הבולגרית: 2008/2009
* הסופר קאפ בולגרי: 2009

בוטב פלובדיב
* ליגת העל הבולגרית: 2016/2017
* הסופר קאפ בולגרי: 2017

קישורים חיצוניים
----------------

* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  דור ביטון, ‏רשמית: ויקטור גנב חתם לשנתיים במ.ס אשדוד, באתר ONE‏, 24 באוגוסט 2017
הדמיית אמן של בלימה אטמוספירית, כפי שבוצעה על ידי ה-MRO.
**בלימה אטמוספירית** (באנגלית: **Aerobraking**) או **בלימה אווירית** היא שיטה לשינוי מסלולו של רכב חלל, הנעזרת בכוח הגרר שמפעילה האטמוספירה על רכב החלל המקטין את מהירותו. המעבר באטמוספירה נעשה בפריאפסיד (הנקודה הנמוכה) של המסלול, והאטת המהירות גורמת לירידת האפואפסיד (הנקודה הגבוהה) של המסלול, כלומר ניתן לעגל את המסלול ואף להנמיכו. הבלימה האווירית משמשת חלליות הנדרשות לשנות את מסלוליהן תוך שימוש בכמות מינימלית של דלק רקטי. תהליך הבלימה האווירית נעשה בהדרגה ותוך ביצוע חישובים מדויקים כדי למנוע גרר רב מידי עם האטמוספירה, העשוי להביא לפגיעה בחללית בדומה לתהליך החדירה לאטמוספירה.

תיאור השיטה
-----------

כאשר גשושית בין-פלנטרית מגיעה ליעדה, עליה לשנות את מהירותה כדי "להילכד" בכוח המשיכה של גרם השמים ולהיכנס למסלול סביבו. כאשר יש צורך בכניסה למסלול נמוך סביב גרם שמיים בעל מסה משמעותית, שינוי המהירות עשוי להיות בסדרי גודל של מספר קילומטרים בשנייה. אם שינוי המהירות נעשה באמצעות דלק רקטי, נוסחת ציאולקובסקי מכתיבה כי על חלק ממסת החללית להיות דלק. דבר זה בתורו אומר שהחללית אינה יכולה לשאת רכיבים מדעיים רבים או משמעותיים (וכבדים), ו/או שיש צורך במשגר גדול ויקר לשיגור החללית. לכך באה שיטת הבלימה האטמוספירית, המאפשרת לבצע שינויים במסלול תוך שימוש בכמויות מזעריות של דלק. ניתן לשגר חללית למסלול אליפטי בעל אפואפסיד גבוה מאוד סביב גרם שמיים בעל אטמוספירה, ולעגל את המסלול תוך שימוש בגרר אטמוספירי. אם האטמוספירה צפופה מספיק, מעבר אחד בה עשוי להספיק. עם זאת, הבלימה האטמוספירית נעשית לרוב במספר מעברים באטמוספירה, ומכאן שבאזורים דלילים יותר שלה. דבר זה נעשה כדי למנוע חימום יתר כתוצאה מכוח הגרר, ומפני שאירועים שונים בתוך האטמוספירה, כגון מערבולות ושינויי טמפרטורה, מקשים על חיזוי שינוי המהירות שיושג במעבר יחיד. לעומת זאת, כשמבצעים את הבלימה במספר מעברים, יש מספיק זמן בסוף כל מעבר למדוד את שינוי המהירות ולבצע תיקונים נדרשים לקראת המעבר הבא. הכניסה למסלול הסופי בצורה זו עשויה לארוך זמן רב (מעל לשישה חודשים במאדים), ולדרוש מאות מעברים באטמוספירה. עם תום המעבר האחרון באטמוספירה יש לתת לחללית מעט אנרגיה קינטית, כלומר להפעיל את מנועיה, כדי להעלות את פריאפסיד המסלול אל מעל לאטמוספירה, שאם לא, סופה של החללית לחדור לאטמוספירה.

האנרגיה הקינטית ממהירות החללית מומרת במהלך הבלימה האטמוספירית לאנרגיית חום, ולכן על החללית להיות מסוגלת להתמודד עם חום זה. החללית צריכה להיות גם בעלת שטח פנים וחוזק מבני שיוכלו לשרוד את השפעות הגרר. החום והלחץ בעת בלימה אטמוספירית מבוקרת אינם גדולים כמו בחדירה ישירה דרך האטמוספירה: לשם המחשה, את הכוח אותו חוותה המארס גלובל סרוויור בעת ביצוע הבלימה האטמוספירית, שהיה כ-0.2 ניוטון למ"ר, ניתן להשוות לכוח שמפעילה רוח במהירות 60 קמ"ש על יד של בן אדם בגובה פני הים.

ראו גם
------

* חדירה לאטמוספירה

קישורים חיצוניים
----------------

ויקישיתוף מדיה וקבצים בנושא **בלימה אטמוספירית** בוויקישיתוף
* איך פועלת הבלימה האטמוספירית? (באנגלית)

הערות שוליים
------------

1. ↑  Surveyor Slow Slide Down The Gravity Well
2. ↑  Spacecraft enters orbit around Mars
**לריסה גרשטיין** (ברוסית: **Лариса Герштейн**; ‏ 20 באוגוסט 1951 - 9 בדצמבר 2023) הייתה פעילה חברתית פוליטית ישראלית, בעיקר בקרב עולים חדשים ממדינות ברית המועצות לשעבר, סגנית ראש עיריית ירושלים בשנים 1993 - 2003, זמרת, מבצעת שירי בולאט אוקוג'אבה.

תולדות חייה
-----------

משפחת אמה נשלחה לגלות בקירגיזסטן בשנת 1940 ממערב אוקראינה. בשנת 1952 עברה המשפחה לבישקק שבקירגיזסטן, ובשנת 1961 עברה לסנקט פטרבורג.

גרשטיין סיימה את לימודיה בפקולטה לכימיה של האוניברסיטה על שם הרצן בסנקט פטרבורג. בשנת 1975 עלתה לישראל עם הוריה. עבדה בטכניון בחיפה. התחתנה עם אדוארד קוזנצוב בשנת 1990. עבדה עם בעלה בתחנת "רדיו אירופה החופשית".

בשנת 1993 נבחרה לתפקיד סגנית ראש עיריית ירושלים, וכיהנה בתפקיד זה עד 2003. הייתה פעילה בישראל בעליה, ומאוחר יותר בישראל ביתנו, והביעה עמדות פוליטיות נציות בנושאי הסכסוך הישראלי-ערבי.

מאז תחילת 1980 הופיעה בקונצרטים עם שירי בולאט אוקוג'אבה.

הלכה לעולמה ב9 בדצמבר 2023, כ"ו כסלו ה'תשפ"ד.

קישורים חיצוניים
----------------

ויקישיתוף מדיה וקבצים בנושא **לריסה גרשטיין** בוויקישיתוף
* Биография
* Интервью с Л.Герштейн
* Можно ли доверять власти?//Передача радиостанции "Эхо Москвы" с участием Л.Герштейн
* לריסה גרשטיין, באתר הארץ, 16 באוקטובר 2001
* שיר "תפילה" מאת בולט אוקודז'בה בביצוע לריסה גרשטיין בשתי שפות, באתר (יוטיוב)

הערות שוליים
------------

1. ↑  Центральный совет евреев в Германии: С политической сцены на настоящие подмостки

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987010744325405171
* VIAF: 4869154260347824480006
* WorldCat: viaf-4869154260347824480006

 |
**איימן טאהא** (בערבית: **أيمن طه**, תעתיק מדויק: **אימן טה**; ~1968 בערך - אוגוסט 2014) היה פעיל חמאס פוליטי בכיר שהתגורר במחנה הפליטים אל-בורייג' ברצועת עזה. עד שנת 2014 שימש אחד מהדוברים הרשמיים של חמאס, ונחשב כעתודה להנהגה הבכירה של התנועה. נהרג במבצע צוק איתן, אם כי לא ברור אם הוא הוצא להורג על ידי אנשי חמאס או נהרג בתקיפה אווירית של ישראל.

חייו
----

טאהא היה בנו של השייח' מוחמד טאהא, דרשן ואיש דת קיצוני, ממייסדי חמאס. לנוכח ייחוסו המשפחתי, גדל איימן בקרבת כמה ממייסדי תנועת החמאס, ובפרט מנהיג החמאס השייח' אחמד יאסין. באמצע שנות התשעים, כסטודנט באוניברסיטה האסלאמית בעזה, עמד איימן בראש אגודת הסטודנטים ובראש התא הסטודנטיאלי האסלאמי של החמאס. 

בתחילת מרץ 2003 ערך צה"ל מבצע אשר בסופו עצר את איימן טאהא בביתו, במחנה הפליטים אל-בורייג', יחד עם אביו ואחיו. זאת, על רקע מעורבות בני המשפחה בפעילות מטעם חמאס.

בשנת 2006, לאחר כשלוש שנות מעצר, שוחרר איימן טאהא מכלאו ושב לרצועת עזה, שם שולב מיד בהנהגה המדינית של החמאס. כדובר, הוא הרבה להתראיין לכלי התקשורת הערביים והזרים ולייצג את עמדות הארגון. בנוסף לתפקידו כדובר, היה טאהא אמון על התיאום בין הנהגת החמאס ברצועת עזה לבין הנהגת החמאס בחו"ל.

בתחילת שנת 2009, במהלך מבצע עופרת יצוקה במסגרתו צה"ל נלחם בחמאס ברצועת עזה, יצא איימן טאהא למצרים, על מנת לייצג את החמאס במשא ומתן על הפסקת אש אפשרית. בעיצומו של המשא-ומתן בין חמאס לבין מצרים, בנוגע למתווה הרגיעה מול ישראל, המצרים עיכבו את איימן טאהא לחקירה, לאחר שנתפס במעבר רפיח כאשר ברשותו מעל 11 מיליון דולר במזומן, אותם ניסה להבריח לרצועה. 

בחודש פברואר 2014 נעצר טאהא על ידי מנגנוני הביטחון של חמאס, ונחקר באשמת מעילה רחבת היקף בכספי הארגון וניצול מיני של קטינה. כמו כן נחשד בריגול לטובת מצרים. מעצרו זכה לתהודה רחבה, לנוכח מעמדו הבכיר בארגון והחלטת החמאס שלא לטייח את המקרה. טאהא שוחרר ממעצרו בעקבות בקשות ממצרים, אם כי עלו חשדות לפיהם הפך במצרים לסוכן של המודיעין המצרי. 

ב-7 באוגוסט 2014 דיווחו גורמים פלסטינים כי טאהא הוצא להורג ליד בית החולים שיפא. המעשה הובן על ידי משקיפים כמסר מצד החמאס כלפי המודיעין המצרי, ששימש באותם ימים כמתווך בין ישראל לחמאס. החמאס הכחיש וטען שטאהא נהרג בהפצצה ישראלית מספר ימים מוקדם יותר.

במהלך מבצע צוק איתן (יולי 2014), הוזכר שמו של טאהא בתקשורת הישראלית כדוגמה לבכירי החמאס אשר נהגו בשחיתות ו-"עשו לביתם" תוך שימוש בכספי התנועה. נטען כי טאהא רכש לו ולמשפחתו וילה יוקרתית בעיר עזה, בעלות של מאות אלפי דולרים. כמו כן נטען כי במהלך שהותו במצרים, סייע טאהא לבכירי חמאס מרצועת עזה אשר רצו להשקיע כספים במיזמים במצרים.

לקריאה נוספת
------------

* שלומי אלדר, **להכיר את חמאס**, כתר הוצאה לאור, 2012, לפי מפתח בעמ' 410

הערות שוליים
------------

1. ↑  אליאור לוי, הוצא להורג בכיר חמאס שהואשם בריגול למצרים, באתר ynet, 7 באוגוסט 2014
בירוק כהה מסומנות המדינות החברות כיום ב-EFTA, ואילו בירוק בהיר מסומנות המדינות שהיו חברות באיגוד, אך עזבו אותו והצטרפו אל האיחוד האירופי
דיאגרמת ון אינטראקטיבית המציגה את הקשרים בין ארגונים והסכמים אירופיים שונים
**איגוד הסחר החופשי האירופי** (במקור: **European Free Trade Association**; בקיצור: **EFTA**) הוקם ב-3 במאי 1960 כאפשרות תחליפית עבור מדינות אירופיות שלא רצו או לא הורשו להצטרף אל הקהילה הכלכלית האירופית, שהפכה בהמשך לאיחוד האירופי.

אמנת EFTA נחתמה ב-4 בינואר 1960 בסטוקהולם על ידי שבע מדינות, אך כיום חברות באיגוד רק איסלנד, נורווגיה, שווייץ וליכטנשטיין. עקב כך היה צריך להחליף את "אמנת סטוקהולם" ב"אמנת ואדוץ".

האמנה מבטיחה חופש סחר בין המדינות החברות. שלוש ממדינות EFTA הן חלק מהשוק הפנימי של האיחוד האירופי באמצעות הסכם סחר הקרוי "האזור הכלכלי האירופי" (European Economic Area - EEA), שהוקם ב-1994. המדינה הרביעית, שווייץ, החליטה לבסס את קשריה עם האיחוד האירופי באמצעות הסכמים דו-כיווניים. בנוסף לכך מדינות EFTA ביססו קשרי סחר חופשי עם מספר מדינות מחוץ לאירופה.

היסטוריה של החברות ב-EFTA
-------------------------

את האיגוד ייסדו בריטניה, דנמרק, נורווגיה, שוודיה, אוסטריה, שווייץ, ופורטוגל. פינלנד הפכה לחברה נספחת ב-1961 ולאחר מכן לחברה מלאה, ואיסלנד הצטרפה ב-1970. הממלכה המאוחדת ודנמרק הצטרפו אל הקהילה הכלכלית האירופית ב-1973 ביחד עם אירלנד, והפקיעו את חברותן ב-EFTA. פורטוגל עזבה את האיגוד ב-1986. ליכטנשטיין הפכה לחברה ב-1991; קודם לכן היו האינטרסים שלה באיגוד מיוצגים על ידי שווייץ. ב-1995 עזבו גם אוסטריה, שוודיה ופינלנד שהצטרפו אל האיחוד האירופי.

מוסדות
------

EFTA נשלטת בידי מועצת EFTA וענייניה מנוהלים בידי מזכירות EFTA שמקום מושבה בז'נבה. בנוסף לכך, בהתאם להסכם EEA מ-1992 נוצרו שני מוסדות נוספים, סמכות המעקב של EFTA שמקום מושבה בבריסל, ובית הדין של EFTA היושב בלוקסמבורג, המסדירים את פעולות חברות EFTA בהקשר להתחייבויותיהן כלפי האזור הכלכלי האירופי. שווייץ, שאינה חברה ב-EEA אינה משתתפת במוסדות אלו.

קישורים חיצוניים
----------------

ויקישיתוף מדיה וקבצים בנושא **איגוד הסחר החופשי האירופי** בוויקישיתוף
* 

* אתר האינטרנט הרשמי של איגוד הסחר החופשי האירופי (באנגלית)
* איגוד הסחר החופשי האירופי, באתר אנציקלופדיה בריטניקה (באנגלית)
* EFTA האתר הרשמי של מזכירות ה-EFTA
* היסטוריה מפורטת של ה-EFTA

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007260954505171
* BnF: cb119842559 (data)
* CANTIC: a10189208
* GND: 1003140-6
* HDS: 013812
* ISNI: 0000 0000 9739 3306
* LCCN: n80076378
* NKC: ko2002152503
* SUDOC: 027604500
* VIAF: 132007575
* WorldCat: lccn-n80076378

 |
מפה של קתדרלות גותית בספרד
קתדרלת יולליה הקדושה בברצלונה
קתדרלת לאון
קתדרלת קואנקה
קתדרלת סביליה
קתדרלת טולדו
כנסיית ג'ון הקדוש של המלכים בטולדו
**אדריכלות גותית ספרדית** היא תת-סגנון של האדריכלות הגותית שהתפתח בספרד בימי הביניים.

הסגנון הגותי הגיע לספרד מצרפת במאה ה-12, והחל להופיע לצד מבנים רומנסקיים. במאה ה-13, כתוצאה מהצליינות מצרפת לספרד ובפרט בדרך סנטיאגו (מסלול צליינות בעקבות יעקב הקדוש), הגיע לספרד הסגנון הגותי הבשל (High Gothic). סגנון זה, שהושפע מהאדריכלות הצרפתית והגרמנית, התבטא במספר קתדרלות בספרד - שהיו הטהורות ביותר מבחינת אדריכלות גותית בחצי האי האיברי. בסוף המאה ה-13 החל להתפתח בספרד סגנון גותי מקומי, שלא היה רק ייבוא סגנוני ממרכז אירופה אלא כלל גם השפעות של האדריכלות המורית. סגנון זה אף אומץ על ידי אדריכלים מובחרים שהשתמשו בו לעיתים, ויצרו שילוב של טכניקות אירופאיות עם קישוטים ספרדיים-ערביים.

הסגנונות הגותים בספרד
---------------------

* סגנון גותי מוקדם (Early Gothic) - המאה ה-12
* סגנון גותי בשל (High Gothic) - המאה ה-13
* סגנון גותי מודחארי (Mudéjar Gothic) - מהמאה ה-13 עד המאה ה-15
* סגנון גותי לוונטאיני (Levantino Gothic) - המאה ה-14
* סגנון גותי מאוחר וסגנון גותי לוהב (Flamboyant/Late Gothic) - המאה ה-15
* סגנון גותי איזבליני (Isabelline Gothic) - המאה ה-15

מבנים ידועים
------------

* גותיקה מוקדמת
	+ קתדרלת סלוודור דה אווילה
	+ קתדרלת קואנקה
* הגותיקה בעיצומה
	+ קתדרלת בורגוס
	+ קתדרלת לאון
	+ קתדרלת טולדו
* גותיקה מודחארית
	+ קתדרלת סן סלבדור בסרגוסה
	+ קתדרלת טרואל בטרואל
* גותיקה לוונטינית
	+ קתדרלת פלמה דה מיורקה (לה סו)
	+ לונלה דה לה סדה בולנסיה
	+ כנסיית סנטה מריה דל מאר בברצלונה
* גותיקה מאוחרת
	+ קתדרלת אוביידו
	+ קתדרלת סביליה
	+ קתדרלת סגוביה
* גותיקה איזבלינית
	+ כנסיית ג'ון הקדוש של המלכים בטולדו
	+ הקפלה המלכותית בגרנדה

קישורים חיצוניים
----------------

ויקישיתוף מדיה וקבצים בנושא **אדריכלות גותית ספרדית** בוויקישיתוף
**קלרה פדריקה מונטלבה** (באנגלית: **Clara Federica Montalba**;‏ 1840 – 1929) הייתה אמנית בריטית, הידועה בעיקר בזכות ציורי צבעי המים שלה בוונציה. בהכרה בכישרונה האמנותי, התקבלה לחברה המלכותית לצבעי מים.

קלרה מונטלבה, הווי דייגים, 1877

ביוגרפיה
--------

### ראשית חייה

קלרה נולדה בצ'לטנהאם, אנגליה ב־2 באוגוסט 1840, הבכורה מבין ארבע בנותיו של האמן יליד שוודיה אנתוני רובנס מונטלבה ואמלין. כל הבנות הצליחו מבחינה אמנותית, אם כי קלרה הייתה, ככל הנראה, המוצלחת והמוכרת מבין הארבע.

### קריירה

היא ושלוש אחיותיה (אלן מונטלבה, הילדה מונטלבה והנרייטה מונטלבה) הגיעו למוניטין גבוה כאמניות. היא למדה בפריז אצל אז'ן איזבה ובהמשך בוונציה, באקדמיה די בל ארטי בשנות ה-80 וה-1890. במפקד האוכלוסין הבריטי בשנת 1871 ניתן לראות כי אנתוני מונטלבה חי בנוטינג היל, לונדון, עם ארבע בנות, כולן אמניות.

קלרה מונטלבה, איור בספר
האחיות מונטלבה היו תורמות קבועות לתערוכת הקיץ של האקדמיה המלכותית לאמנויות בשנות השבעים של המאה ה-19. היא זכתה להכרה בינלאומית בעקבות תערוכות באירופה ובאמריקה. היא התמחה בצבעי מים, ובמיוחד סצינות מבית משפחתה בוונציה, שם התגוררה בסוף המאה ה-19.

קלרה מונטלבה הציגה את עבודתה בארמון האמנויות ובניין האישה בתערוכה הקולומביאנית העולמית בשנת 1893 בשיקגו, אילינוי.

בין השנים 1879 – 1889 היא הציגה את עבודותיה בגלריה גרוסוונור - סדרת סצינות שצוירו בוונציה, אשר תפסו את הלך הרוח והאווירה הייחודית של החיים הוונציאנים.

גם קלרה וגם אחותה הנרייטה היו חברות עם הנסיכה לואיז, הדוכסית מארגיל, שהייתה בעצמה אמנית. הם בילו עם הנסיכה בקנדה וציירו נופים. הנסיכה לואיז נישאה למרקיס מלורן בשנת 1878, שנבחר להיות המושל הכללי החדש של קנדה.

פמיניזם
-------

נראה כי קלרה הייתה חלוצה מוקדמת של התנועה לזכויות נשים, והיא צוינה בשנת 1886 על ידי מיליסנט פוסט כאחת מעשרים הנשים המצליחות והמיומנות שהעניקו "עזרה ותמיכה חמה" לתנועה.

מוות
----

קלרה מונטלבה נפטרה בוונציה, איטליה בשנת 1929.

קישורים חיצוניים
----------------

ויקישיתוף מדיה וקבצים בנושא **קלרה מונטלבה** בוויקישיתוף

הערות שוליים
------------

1. ↑  **Who's who**, A. & C. Black, 1907. (באנגלית)
2. ↑  Biography of the Montalba sisters
3. ↑  British Women Painters: 1893 Exposition--page 3, arcadiasystems.org
4. ↑  Colleen Denney, Grosvenor Gallery (London), **At the Temple of Art: The Grosvenor Gallery, 1877-1890**, Fairleigh Dickinson Univ Press, 2000, מסת"ב 978-0-8386-3850-7. (באנגלית)
5. ↑  Deborah Cherry, **Beyond the Frame: Feminism and Visual Culture, Britain 1850-1900**, Psychology Press, 2000, מסת"ב 978-0-415-10727-3. (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קלרה מונטלבה"**.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1285088972
* ISNI: 0000 0000 6704 0614
* LCCN: no2004024864
* RKD: 57368
* SNAC: w6cj9c4h
* ULAN: 500018926
* VIAF: 14476527
* WorldCat: lccn-no2004024864

 |
**פטר גראצ'אנין** (בסרבית: **Петар Грачанин**;‏ 22 ביוני 1923 – 27 ביוני 2004) היה גנרל ופוליטיקאי יוגוסלבי. כיהן כראש המטה הכללי היוגוסלבי בין 1982-1985, כנשיא הרפובליקה הסוציאליסטית של סרביה בין 1987-1989, וכשר הפנים של יוגוסלביה בין 1989–1992.

ביוגרפיה
--------

גראצ'אנין נולד ביגודיניה ב-22 ביוני 1923, למשפחת איכרים ענייה. לאחר סיום לימודיו התיכוניים, החל לעבוד כקצב ביגודיניה ואז עבר לבלגרד. במקביל, הוא הצטרף למפלגה הקומוניסטית של יוגוסלביה. בעקבות כיבוש יוגוסלביה בידי מדינות הציר באפריל 1941, הוא הצטרף לפרטיזנים של טיטו. הוא לחם בשורות הפרטיזנים עד סוף מלחמת העולם השנייה. הוא נפצע קשה חמש פעמים, הועלה לדרגת לוטננט ומונה למפקד גדוד. לקראת סוף המלחמה, הוא נשלח לבית חולים בבארי שבאיטליה, ולאחריה סייע בדיכוי אחרוני הצ'טניקים. לאחר המלחמה הוא התקדם בסולם הדרגות ומילא תפקידים בכירים. בין היתר שימש כמפקד האקדמיה הצבאית היוגוסלבית וכמפקד הארמייה ה-1.

ב-24 במאי 1982 הוא מונה לראש המטה הכללי היוגוסלבי. הוא כיהן בתפקיד עד 1 בספטמבר 1985 כאשר במקומו מונה זורקו צ'נאדי. לאחר מכן פרש מהצבא. הוא המשיך למלא תפקידים בכירים במנגנון המפלגה הקומוניסטית, וב-14 בדצמבר 1987 נבחר לנשיא הרפובליקה הסוציאליסטית של סרביה. הוא כיהן בתפקיד עד 20 במרץ 1989, וב-16 במאי של אותה שנה מונה לשר הפנים האחרון של יוגוסלביה.

ב-1999, עם פרוץ העימות בדרום סרביה, גראצ'אנין התגייס מחדש לצבא סרביה. הוא ביקש להישלח לחזית, אולם בשל גילו המתקדם בקשתו נדחתה, והוא נותר על תקן של יועץ בכיר במטה הכללי. בשל כך, הוענקה לו הדרגה הגבוהה ביותר בצבא הסרבי - גנרל ארמייה. הוא נפטר בבלגרד ב-27 ביוני 2004.

קישורים חיצוניים
----------------

* פטר גראצ'אנין באתר גיבורי יגודיניה
**שולמית (שולה) גלבוע** (נולדה בכ"ב בטבת תש"ג, 30 בדצמבר 1942) היא סופרת ועיתונאית ישראלית.

ביוגרפיה
--------

הוריה, ריבה וחנינא גינגולד, ילידי עיירה ליד ורשה בירת פולין, נישאו, עלו לארץ ישראל ב-1934 והתגוררו בתל אביב. ב-3 בספטמבר 1939 נולד בנם הבכור, ישראל, וכעבור שלוש שנים נולדה בתם שולמית.

ב-1954 עברה המשפחה, במסגרת התנועה מן העיר אל הכפר, למושב שדי חמד, ובגלל העדר בית ספר במקום, היא נשלחה עם יתר בני גילה ללמוד בכפר הנוער בן שמן ב'. את התיכון כבר עשתה בפתח תקווה. היא החלה לכתוב שירים וסיפורים בגיל צעיר (שיר שלה פורסם ב"דבר לילדים" בהיותה בת שבע) ומגיל 19, עוד בהיותה סטודנטית בסמינר למורים גבעת השלושה, פרסמה שירים וסיפורים במוספי הספרות של העיתונים השונים, בהם "הארץ", "מעריב", "למרחב" ו"על המשמר". שירותה הצבאי קוצר עקב מות אביה (בגיל 49) והמשפחה חזרה לעיר. ב-1962 זכתה במלגת לימודים בתחרות לכישרונות צעירים בתחום הכתיבה, וב-1964 החלה ללמוד ספרות ופילוסופיה באוניברסיטת תל אביב. בעת לימודיה עבדה כמורה בתיכון וכעוזרת הוראה בחוג לפילוסופיה. ב-1965 נישאה לאליעזר גלבוע (מרצה למחשבת חינוך). ב-1984 החלה לעבוד כעורכת משנה במוסף לספרות של ידיעות אחרונות, וב-2004 נעשתה העורכת הראשית של המדור עד יציאתה לגמלאות ב-2008.

לאורך השנים כתבה ביקורות ספרותיות, טור שבועי קבוע בשם "רב-מכר", ופרסמה ראיונות, רשימות וסיפורים בעיתונות ובכתבי עת ספרותיים שונים, ביניהם "סימן קריאה" ו"עתון 77". קיבלה מלגות יצירה לאוקספורד ולברנדייס וסיפוריה וחלק מספריה תורגמו לאנגלית, גרמנית, ספרדית וסינית.
היא בעלת תואר B.A בספרות ותואר מוסמך M.A בפילוסופיה מאוניברסיטת תל אביב.

ספריה "ארבעה גברים ואשה" ו"דרך עלמה" זכו ב"אות הזהב" של התאחדות הוצאות הספרים. "ארבעה גברים ואישה" קיבל גם את "אות הפלטינה".
כיום גלבוע ממשיכה בכתיבת ספרים, בנתינת הרצאות, בקריאה ובגננות.

חיים אישיים
-----------

גלבוע אם לשלושה ילדים. בניה הם איש התקשורת ומבקר המסעדות ניב גלבוע, האמן איתמר גלבוע, שפועל באמסטרדם, ודניאל בן-אליעזר, ד"ר לפסיכולוגיה.

מספריה
------

* "או חורף או סופו" (ספרית פועלים, 1981)
* "השקר הרביעי" (הספריה החדשה, 1993)
* "ארבעה גברים ואשה" (ידיעות ספרים, 2000)
* "דרך עלמה" (ידיעות ספרים, 2003)
* "אשה קטלנית" (הספריה החדשה, 2005)
* "יחידה נפרדת" ידיעות ספרים, 2008 (בשיתוף איתמר גלבוע)
* "חיים בהמתנה" (ידיעות ספרים, 2012)
* "שיחה לא מזוהה" (ידיעות ספרים, 2020)

קישורים חיצוניים
----------------

* "דף מחבר" של שולמית גלבוע בהוצאת הספרים של ידיעות אחרונות
* שולמית גלבוע, ב"לקסיקון הספרות העברית החדשה"
* רשימת הפרסומים של שולמית גלבוע, בקטלוג הספרייה הלאומית
* שולמית גלבוע, באתר המכון לתרגום ספרות עברית (באנגלית)
* הספרים של שולמית גלבוע, באתר "סימניה"
* רבקה קרן, "חיים בהמתנה" של שולמית גלבוע: גן העדן הזעיר, באתר הארץ, 16 במאי 2012
* סרטונים שולמית גלבוע, במיזם "סופרים קוראים" של המרכז לספריות וספרות בישראל

הערות שוליים
------------

1. 1 2  מסמכי ההתאזרחות של אביה בארכיון המדינה
2. ↑  שיחה לא מזוהה, שולמית גלבוע, ידיעות ספרים, באתר כדאי לדעת

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007261594405171
* BnF: cb15068374d (data)
* CiNii: DA18861781
* GND: 123746566
* ISNI: 0000 0000 7847 8371
* LCCN: n88247826
* NKC: mzk20221170639
* NTA: 305229125
* VIAF: 47677330
* WorldCat: lccn-n88247826

 |
**מִנהל רפואי** - התחום העוסק בניהול מערכות בריאות.

ניהול מערכות בריאות
-------------------

מערכות בריאות מורכבות, כגון בתי חולים וקופות חולים, מנוהלות על ידי אנשי מקצוע ממספר תחומים, אשר ניתן לחלקם לתחומי הרפואה ולתחומי האדמיניסטרציה. בראש המערכת עומד מנהל (מכונה לעיתים המנהל הכללי), ותחתיו מנהל תחומי, המופקד על התחום המשלים את הרקע המקצועי ממנו מגיע המנהל הכללי. במידה והמנהל הכללי הוא רופא, ממונה תחתיו מנהל אדמיניסטרטיבי. במידה והמנהל הכללי איננו רופא, ממונה תחתיו מנהל רפואי.

השכלה
-----

בישראל, העוסקים בניהול מערכות בריאות נדרשים להכשרה הכוללת לימודים אקדמיים בתחום זה.

רופאים נדרשים, בנוסף, לעמוד בדרישות המועצה המדעית של ההסתדרות הרפואית להכרה כמומחים במִנהל רפואי. לצורך הכרה זו נדרש הרופא, לאחר שהוכר כבר כמומחה בתחום קליני, לעבוד במשך שנתיים לצד רופא מומחה במנהל רפואי המשמש כמנהל בית חולים, מנהל מחוז בקופת חולים או מנהל במשרד הבריאות.

בנוסף, נדרש הרופא להיות בעל תואר שני במנהל עסקים או מנהל מערכות בריאות. בסיום השנתיים על הרופא לעמוד בבחינות המועצה המדעית על מנת לזכות בהכרה כמומחה במנהל רפואי. הכרה זו היא תנאי מקדים במרבית המקרים למשרות ניהול בכירות במערכות הבריאות בישראל.

קישורים חיצוניים
----------------

* מנהל רפואי באתר ההסתדרות הרפואית לישראל

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553136105171
* LCCN: sh85059600
* NKC: ph208146

 |
**גיורא אנטמן** (נולד ב-15 בנובמבר 1962) הוא כדורגלן עבר ישראלי ששיחק בעמדת השוער.

קריירה
------

אנטמן החל לשחק כדורגל בגיל 9 בקבוצת הילדים של הפועל חיפה. בנעוריו שיחק בנבחרות הנוער השונות, וכשעלה לקבוצת הבוגרים הועדף על פניו השוער יעקב אסייג. כשעזב אסייג בתחילת עונת 1983/1984 הובא במקומו השוער בומה ויינברג שהוחזר לקבוצה לאחר שפרש ממשחק פעיל. באמצע העונה עזב אנטמן להפועל בית שאן שהייתה באותה עת בתחתית הליגה הארצית (אז הליגה השנייה). בתום העונה נשארה הקבוצה בליגה, ואנטמן שב להפועל חיפה. בעונת 1984/1985 סיימה הפועל חיפה במקום החמישי ואנטמן זכה בתואר "שוער העונה". בעונה שלאחר מכן הושעה בגלל דרישתו להעביר את משחקי הבית של הקבוצה חזרה לאצטדיון קריית חיים.

בעונת 1986/1987 הושאל אנטמן להפועל תל אביב. לאחר הפסד ליגה אחד הורד לספסל על ידי מאמנו דוד שווייצר, הוחלף באריה אלטר, ולאחר מכן עבר לשחק בהפועל עכו.

לקראת עונת 1987/1988 הציעה לו מכבי חיפה להצטרף לשורותיה במקום אבי רן שנהרג, אולם אנטמן כבר חתם על חוזה בהפועל באר שבע אותה אימן אז ניסים בכר. באר שבע דורגה בתום העונה במקום השלישי ואנטמן זכה בפעם השנייה בתואר "שוער העונה". בתום העונה עבר למכבי חיפה, ובמדיה שבר אנטמן שיא ישראלי כשלא ספג שער במשך 1,003 דקות רצופות (שיא שנשבר בעונת 2019/2020 על ידי דניאל טננבאום, שוער מכבי תל אביב). בתום אותה עונה זכתה הקבוצה באליפות. לאחר שתי עונות חזר לשמש שוער משנה, כשלקבוצה הובא שוער הרכש הרוסי ויקטור צ'אנוב. אנטמן שותף במשחקים ספורים ולאחר הזכייה בדאבל בעונת 1990/1991 עזב לבית"ר ירושלים מהליגה הארצית. אנטמן היה שותף לעליית בית"ר ירושלים בחזרה לליגה הראשונה, ובעקבות יכולתו הטובה אף זומן לנבחרת ישראל וערך בשורותיה שתי הופעות בינלאומיות.

כשתמה תקופת חוזהו בבית"ר ירושלים שב אנטמן להפועל חיפה בעונת 1992/1993, ממנה עבר להפועל כפר סבא בעונת 1993/1994. לאחר ירידת הקבוצה לליגה השנייה חזר לקדנציה שנייה בבית"ר ירושלים, ואת הקריירה סיים במכבי עכו ב-1996.

לאחר הפרישה
-----------

עם פרישתו עבר אנטמן קורס מאמני כדורגל, והחל לשמש מאמן שוערים במכבי חיפה. בין השוערים שהתאמנו תחתיו: ניר דוידוביץ', תום אלמדון, דודו אוואט, ואבי פרץ. ב-2012 מונה על ידי אלי גוטמן למאמן השוערים של נבחרת ישראל במקומו של אלכסנדר אובארוב, ולקראת עונת 2012/2013 עזב את מכבי חיפה, ועבר לשמש כמאמן השוערים של הפועל באר שבע. לאחר עונה אחת בבאר שבע, חזר אנטמן למכבי חיפה במאי 2013. ביוני 2017 סיים את תפקידו במועדון, ובספטמבר הצטרף לצוות האימון של קרלה בלסטרס בראשות רנה מלנסטיין. בינואר 2018 שב לתפקידו במכבי חיפה.

באוגוסט 2020 מונה אנטמן למאמן השוערים של מחלקת הנוער של הפועל רמת-גן.

חיים אישים
----------

אנטמן מתגורר בקריית חיים. הוא גרוש ואב לשני בנים: ניב ואופק, שהפכו גם הם לשוערים. גיסתו היא איריס אנטמן, שוערת קבוצת הנשים של מכבי חיפה בשנות התשעים.

קישורים חיצוניים
----------------

* פרופיל, באתר ההתאחדות לכדורגל בישראל
* עמוד השחקן של גיורא אנטמן באתר ההתאחדות לכדורגל בישראל

הערות שוליים
------------

1. ↑  גיורא אנטמן מצטרף למחלקת הנוער של הפועל ר"ג, באתר ONE‏, 22 באוגוסט 2020
**יורם אורנשטיין** (נולד ב-2 בפברואר 1947) הוא כדורגלן עבר ישראלי ששיחק בעמדת הבלם. מזוהה בעיקר עם קבוצות הפועל מרמורק ובני יהודה תל אביב. נכון ל-2020 משמש אורנשטיין כמנכ"ל מרכז "הפועל". וחבר הנהלת הוועד האולימפי בישראל.

קריירה
------

אורנשטיין גדל בקבוצת הפועל מרמורק, ובשנת 1976 הצטרף לקבוצת בני יהודה תל אביב. אורנשטיין זכה להניף את גביע המדינה, כאשר היה קפטן בני יהודה בשנת 1981, ובמשך שנותיו בקבוצה נודע כ"אבא יורם". אורנשטיין שיחק גם בהפועל ראשון לציון, ולאחר מכן שיחק במכבי יבנה בליגה הלאומית. משם עבר לשחק בהפועל קריית אונו וב-1984 פרש ממשחק פעיל.

אחרי הפרישה
-----------

בתחילת עונת 1985/1986 אימן בקרית אונו ולאחר מכן אימן חלקית בהפועל מרמורק וחזר לאונו לעונה. ב-1987 היה אורנשטיין מנהלה המקצועי של מכבי שעריים, אך באוקטובר של אותה השנה התפטר וסיים את דרכו על כר הדשא בכדורגל. ב-1990 החל לכהן כמזכיר הפועל רחובות והחל לטפח את ענפי הספורט במרחב השפלה. ב-1993 מונה ליו״ר איגוד ההיאבקות בישראל. בתקופת כהונתו זכתה נבחרת ישראל בתארים רבים באליפויות עולם ואירופה ומתאבקי ישראל כגון: ציציאשווילי, ביילין יבסייצ'יק ועוד השתתפו באולימפיאדות אטלנטה וסידני במשחקים האולימפיים במסגרת משלחת ישראל.

בשנת 2008 החליף אורנשטיין את שי שני בתפקיד מנכ"ל מרכז הפועל. עד סוף 2018 כיהן אורנשטיין כחבר הנהלת המועצה הלאומית להסדר הימורים בספורט (טוטו).

בנוסף מכהן אורנשטיין מ-2008 כמזכיר הכבוד של הוועד האולימפי וכחבר המועצה הלאומית לקידום ספורט נשים (אתנה).

### תפקידים ציבוריים

* חבר הנהלת עירית רחובות 1998-2003
* ראש חטיבת המסחר וחטיבת המוסדות להשכלה גבוהה בהסתדרות המע״ף 2000–2008
* חבר ועדת השקעות של קרן מקפת הוותיקה 3/2002–3/2008
* חבר דירקטוריון קרו השתלמות לפקידים/מינהל 3/2001–3/2008
* גזבר איגוד ערים לאיכות הסביבה 1998–2009
* מכהן כחבר בית נבחרי ההסתדרות הכללית החדשה החל מ-2008
* מכהן כיו״ר ועדת הכספים של בית נבחרי ההסתדרות הכללית החדשה החל מ-2017
* חבר המועצה הלאומית לספורט

קישורים חיצוניים
----------------

ויקישיתוף מדיה וקבצים בנושא **יורם אורנשטיין** בוויקישיתוף
* יאיר צוקר, ‏הפועל שמביט קדימה, באתר דבר העובדים בארץ ישראל, 1 בנובמבר 2019

הערות שוליים
------------

1. ↑  פרוספר בן חמו נבחר לראשות דירקטוריון הפועל, באתר מרכז "הפועל", 19 בפברואר 2020
**לאקאי 9352** (מצרפתית: **Lacaille 9352**, נקרא גם **גליזה 887**, **LHS 70** או **217987 HD**) הוא ננס אדום הנמצא במרחק של 10.7 שנות אור ממערכת השמש בקבוצת הכוכבים דג דרומי. זהו אחד הכוכבים הקרובים ביותר לכדור הארץ והוא הננס האדום השני הכי בהיר בשמים (אחרי לאקאי 8760). כמו כל שאר הננסים האדומים, גם את לאקאי 9352 לא ניתן לראות ללא ציוד עזר, שכן בהירות נראיתו היא מדרגה 7.3, נמוכה בהרבה מסף הראייה האנושי.

היסטוריה
--------

הכוכב התגלה על ידי ניקולא לואי דה לאקאי בין השנים 1750 ו-1754 בזמן שמיפה את שמי הדרום מכף התקווה הטובה בדרום אפריקה. הכוכב הופיע בקטלוג כוכבים של שמי הדרום שפורסם בשנת 1763 כשנה לאחר מותו של דה לאקאי והכיל כ-10,000 כוכבים. בשנת 1881 גילה האסטרונום האמריקאי בנג'מין גולד שלכוכב תנועה עצמית מהירה ביחס לשאר הכוכבים, כמעט 7 שניות קשת בשנה. בשל תנועה מהירה זו הוא עתיד לעבור אל תחומי קבוצת פסל תוך פחות מ-1,000 שנים.

מאפיינים
--------

לאקאי 9352 הוא ננס אדום מסוג ספקטרלי M0.5 V. מסתו מוערכת בכחצי מסת שמש, רדיוסו מוערך במעט פחות מחצי רדיוס שמש ועוצמת הארתו היא כאחוז מעוצמת ההארה של השמש באור נראה, אך בגלל טמפרטורת פניו הנמוכה, כ-3,600 קלווין, רוב קרינתו היא בתחום התת-אדום. הכוכב נע על רקע שאר הכוכבים במהירות של כ-7 שניות קשת בשנה, ששקולה למהירות אמיתית של למעלה מ-100 קילומטר בשנייה, והוא הכוכב עם התנועה העצמית הרביעית בגודלה מבין הכוכבים המוכרים. עד היום לא התגלו עדויות לקיומם של כוכבי לכת המקיפים אותו.

סביבה
-----

הכוכב הקרוב ביותר ללאקאי 9352 הוא מערכת הכוכבים המשולשת EZ בדלי שמורכבת משלושה ננסים אדומים ונמצאת במרחק של כ-4.1 שנות אור ממנו, דומה למרחק שבין מערכת השמש ובין מערכת אלפא קנטאורי. מעט רחוק יותר, במרחק של כ-4.7 שנות אור נמצא הכוכב ε באינדיאני שממרחק זה יהיה עם בהירות נראית מדרגה 2.7, בהיר בהרבה מכפי שהוא נראה מכדור הארץ. הננס האדום לאקאי 8760 נמצא במרחק של 4.9 שנות אור ובהירותו הנראית ממרחק זה היא מדרגה 4.9, כלומר צופה אנושי יוכל לראותו משם ללא ציוד עזר. הכוכב τ בלווייתן נמצא במרחק של כמעט 8 שנות אור מלאקאי 9352 ויראה משם עם בהירות נראית מדרגה 2.6, דומה לבהירותה של השמש כפי שהיא נראית משם.

קישורים חיצוניים
----------------

ויקישיתוף מדיה וקבצים בנושא **לאקאי 9352** בוויקישיתוף
* לאקאי 9352, בבסיס הנתונים SIMBAD לגרמי שמיים אסטרונומיים

הערות שוליים
------------

1. 1 2 3 4 5  Thomas Wm Hamilton: Our Neighbor Stars: Including Brown Dwarfs, p. 20
2. ↑  B. O. Demory, D. Ségransan, T. Forveille, D. Queloz, J. L. Beuzit, X. Delfosse, E. di Folco, P. Kervella, J. B. Le Bouquin, C. Perrier, M. Benisty, G. Duvert, K. H. Hofmann, B. Lopez & R. Petrov: Mass-radius relation of low and very low-mass stars revisited with the VLTI, Astronomy and Astrophysics, Vol. 505, Issue 1, 2009, p. 206 (2009)
3. ↑  VizieR: LHS 70, LHS Catalogue, 2nd Edition (Luyten 1979)
4. ↑  Ken Croswell: The Brightest Red Dwarf, Sky and Telescope, July 2002, page 38
5. ↑  Solstation: Lacaille 9352
פירוש נוסף ערך זה עוסק ביחידת מידה לאנרגיה ועבודה. אם התכוונתם למשמעות אחרת, ראו ג'ול (פירושונים).
**גּ'וּל** (נהגה לעיתים **גַּ'אוּל**) היא יחידת מידה ממערכת היחידות הבינלאומית (SI) לאנרגיה ועבודה וסימנה J. היא קרויה על-שם הפיזיקאי האנגלי ג'יימס פרסקוט ג'ול.

ג'ול אחד שווה ערך לאנרגיה הנדרשת להפעלת כוח של ניוטון למרחק של מטר כך שניתן לכנותה גם **ניוטון מטר**. ניתן להמחיש את היחידה כעבודה הנדרשת להרים מסה של 102 גרם לגובה של מטר בהשפעת כוח המשיכה של כדור הארץ.

הספק עבודה בת ג'ול אחד לכל שנייה אחת, מוגדר כהספק של ואט אחד. ובנוסחה:

{\rm {1\ J=1\ N\cdot m=\left({\frac {kg\cdot m}{s^{2}}}\right)\cdot m={\frac {kg\cdot m^{2}}{s^{2}}}=Pa\cdot m^{3}=1\ W\cdot s}}
ההגייה המומלצת של שם היחידה, על פי מערכת היחידות הבינלאומית, היא גּ'וּל, אך רבים מבטאים גַּ'אוּל, כפי שביטאו לפעמים בעבר את שם משפחתו של המדען.

ראו גם
------

* ניוטון מטר
* יחידות מידה לאנרגיה
* יחידות מידה על שם אישים

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **ג'ול** |
| ויקישיתוף תמונות ומדיה בוויקישיתוף: **ג'ול** |

* ג'ול, באתר אנציקלופדיה בריטניקה (באנגלית)

| מערכת היחידות הבינלאומית |
| --- |
| יחידות בסיסיות | אמפר • מול • מטר • קילוגרם • קלווין • קנדלה • שנייה |
| יחידות משנה | אוהם • בקרל • ג'ול • גריי • הנרי • הרץ • ואט • ובר • וולט • סיוורט • טסלה • לוקס • ניוטון • לומן • סטרדיאן • סימנס • פאראד • פסקל • קולון • קטל • רדיאן |
**גומפרט אפולו** (Gumpert Apollo) היא מכונית על גרמנית מתוצרת חברת גומפרט. זהו הרכב הראשון של החברה הממוקמת בעיר אלטנבורג בתורינגיה. 

המכונית החזיקה בשיא ההקפה המהירה ביותר של המסלול של טופ גיר, עם זמן הקפה של 1:17.1 דקות, עד ששיאה נשבר ב-2010 בידי בוגאטי ויירון סופר-ספורט שקבעה זמן של 1:16.8 דקות.

מבנה
----

האפולו היא מכונית מרוץ חוקית לכביש שניתן לנסוע בה גם בדרכים וכבישים רגילים. היא מונעת בהנעה אחורית ושוקלת כ-1,100 קילוגרם. היא בעלת שני מושבים ובנויה על שלדת פלדה 41xx עם לוחות גוף מפיברגלס או סיבי פחמן. תיבת ההילוכים היא ידנית סדרתית בעלת שישה הילוכים, בהשפעת פורמולה 1. מהירותה המרבית היא 360 קילומטר לשעה והיא מאיצה מ-0 ל-100 קמ"ש בשלוש שניות.

מנוע
----

מנוע המכונית מבוסס על מנוע אאודי V8 בנפח 4.2 ליטר. הוא מפיק 650 כוחות סוס ומומנט של 850 ניוטון-מטר. גרסה נוספת מפיקה 800 כ"ס. מנוע ה-V, המיוצר ממתכת קלה, מצויד במגדש טורבו כפול והשימון שלו מתבסס על עוקה יבשה. לראשי המנוע יש חמישה שסתומים המונעים בידי ארבעה גלי זיזים עיליים. שסתומי היניקה הם בעלי תזמון שסתומים משתנה ונעזרים בכוונון שסתומים הידראולי. 

תיבת ההילוכים היא ידנית סדרתית בעלת שישה הילוכים, בהשפעת פורמולה 1. מערכת הפליטה מבוססת שני צינורות ראשיים המנוטרים בידי ארבעה חיישני חמצן וממיר קטליטי המסייעים לקבוע את תערובת ההזנה הנכונה. מערכת ההצתה מבוססת על שמונה סלילים. הזרקת הדלק היא רב-נקודתית והמצערת מבוססת על הפעלה חשמלית, ללא קשר מכני בין הדוושה למצערת. כמו כן, לוח המחוונים כולל מערכת אבחון לפעולת המנוע. 

הדגם שמיוצר בתום ייצור ה"גומפרט אפולו", החל משנת 2019 הוא אפולו אינטנסה אמוזיונה.

ממדים
-----

* אורך: 4.460 מטר
* רוחב: 1.998 מטר
* גובה: 1.114 מטר
* בסיס גלגלים: 2.700 מטר
* משקל עצמי: 1,200-1,100 קילוגרם

קישורים חיצוניים
----------------

ויקישיתוף מדיה וקבצים בנושא **גומפרט אפולו** בוויקישיתוף
* 

* אתר האינטרנט הרשמי של גומפרט אפולו
* Gumpert Sportwagenmanufaktur
* סקירת הגומפרט אפולו על ידי מגזין הרכב טופ גיר, סרטון באתר יוטיוב

הערות שוליים
------------

1. ↑  "Top Gear Power Laps". נבדק ב-10 באוגוסט 2008. `{{cite web}}`:  (עזרה)
**פרנק ורנון רמזי הבן** (באנגלית: **.Frank Vernon Ramsey Jr**;‏ 13 ביולי 1931 – 8 ביולי 2018) היה כדורסלן אמריקאי אשר שיחק בקבוצת בוסטון סלטיקס מליגת ה-NBA בין העונות 1955–1964, וזכה עמה ב-7 אליפויות NBA. לאורך קריירת המשחק ב-NBA העמיד ממוצעים של 13.4 נקודות, 5.5 ריבאונדים ו-1.8 אסיסטים למשחק.

בשנת 1964 הופרשה גופייתו עם המספר "23" על ידי הסלטיקס, ובשנת 1981 הוצג בהיכל התהילה של הכדורסל.

קריירת מכללות
-------------

רמזי נולד בעיר קורידון שבקנטקי, ובין השנים 1950–1954 למד באוניברסיטת קנטקי. בעונתו הראשונה בקבוצת הכדורסל של האוניברסיטה קלע 10.1 נקודות בממוצע למשחק, ועזר לה לזכות באליפות המכללות השלישית בתולדותיה. בסיום עונתו השנייה בקנטקי נחשפה שערוריית הימורים שהיו מעורבים בה מספר שחקני אוניברסיטת קנטקי בעבר (ביניהם שחקני ה-NBA אלכס גרוזה וראלף בירד), מה שהביא להשעיית הקבוצה מליגת המכללות בעונת 1952/1953. משסיים את לימודיו האקדמיים נלקח רמזי בבחירה החמישית של דראפט ה-NBA 1953 על ידי בוסטון סלטיקס, אך אף על פי כן, בחר לחזור לשחק עבור קבוצת האוניברסיטה בעונת 1953/1954. לצד הסמול פורוורד קליף הייגן, הוביל רמזי את קנטקי למאזן ניצחונות מושלם 25–0, אך לא הורשה להשתתף בטורניר אליפות המכללות מכיוון שסיים את לימודיו. באותה עונה קלע רמזי 19.6 נקודות בממוצע למשחק, ונבחר לחמישיית העונה של ליגת המכללות.

קריירת משחק
-----------

בעונת 1954/1955 הצטרף רמזי לסלטיקס וקלע במדיה 11.2 נקודות למשחק עד סיום העונה. בשנים 1955–1956 שירת כחייל בצבא ארצות הברית. במהלך עונת 1956/1957 חזר לשחק בבוסטון, וב-7 מתוך 8 העונות הבאות זכה עם הסלטיקס באליפות ה-NBA. תקופת השיא של רמזי בקבוצה הייתה בפלייאוף 1959, בו הוביל את כל קלעי קבוצתו עם 23.2 נקודות בממוצע למשחק, והצעיד אותה לזכייה הראשונה מתוך 8 זכיות רצופות באליפות ה-NBA (מתוכן רמזי לקח חלק ב-6). על אף שהיה אחד השחקנים המובילים בקבוצתו, העדיפו רמזי ומאמנו רד אאורבך שישמש כשחקן ספסל, ובכך נחשב ל"שחקן השישי" הראשון בתולדות ה-NBA, כשחקן מוביל שמוותר על מקומו בחמישייה הפותחת.

שישה שחקנים בלבד בתולדות ה-NBA זכו ביותר אליפויות מאשר רמזי, כולם שחקני הסלטיקס ששיתפו עמו פעולה בקבוצה. לאחר פרישתו ממשחק בשנת 1964 הפרישו הסלטיקס את גופייתו, עם המספר "23".

לאחר הפרישה ממשחק
-----------------

בעונת 1970/1971 אימן רמזי את קבוצת קנטקי קולונלס מליגת ה-ABA, אשר שני שחקניה המובילים היו בוגרי אוניברסיטת קנטקי דן איסל ולואי דמפיר. בעונתו היחידה כמאמן העפיל עם הקולונלס לגמר ה-ABA, בו הפסיד ליוטה סטארס (אשר אומנה על ידי חברו מהסלטיקס, ביל שרמן) בתוצאה 3–4.

בשנת 1981 הוצג בהיכל התהילה של הכדורסל.

לאחר קריירת האימון עבד רמזי בבנק, ובערוב ימיו היה נשיא סניף בנק בעיר דיקסון שבקנטקי. 

ב-8 ביולי 2018, חמישה ימים לפני יום הולדתו ה-87, נפטר רמזי כתוצאה ממפרצת.

קישורים חיצוניים
----------------

ויקישיתוף מדיה וקבצים בנושא **פרנק רמזי** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר היכל התהילה של הכדורסל
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של רמזי ב-NBA, באתר basketball-reference.com
2. 1 2  דף השחקן, באתר היכל התהילה
3. 1 2 3 4  ההודעה על פטירתו של רמזי, באתר הניו יורק טיימס, 8 ביולי 2018
4. ↑  רשימת הנבחרים בדראפט 1953, באתר basketball-reference.com
5. ↑  סטטיסטיקות המכללות של רמזי, באתר sports-reference.com
6. ↑  מספרים שהופרשו על ידי הסלטיקס, באתר הרשמי של הקבוצה
**הוקאן אריק גונאר סירן** (בשוודית: **Håkan Erik Gunnar Syrén**;‏ נולד ב-31 בינואר 1952) הוא אדמירל שוודי בדימוס אשר שימש כמפקד העליון (מקביל לרמטכ"ל) העשירי של צבא שוודיה.

ביוגרפיה
--------

סירן נולד בווקשה ב-31 בינואר 1952. אביו היה אוברסט-לויטננט בצבא השוודי. הוא גדל באופסלה וב-1970 החל ללמוד באקדמיה הימית המלכותית. ב-1973 הוא סיים את לימודיו ומונה למפקד מחלקה בגדוד ארטילריית החוף וקסהולם. ב-1980 הוא החל ללמוד באקדמיה הצבאית קרלברי בסטוקהולם. הוא סיים את לימודיו ב-1984 והוצב במטה הצי בסטוקהולם. ב-1988 הוא נשלח לקורס במכללת המלחמה של הצי בארצות הברית. לאחר שחזר לשוודיה, הפך למורה באקדמיה הצבאית קרלברי, ובמקביל מונה לראש מחלקת התכנון של הצי. בין 1992-1994 הוא שימש כמפקד הגדוד האמפיבי, ולאחר מכן שימש כמפקד גדוד ארטילריית החוף וקסהולם עד 1996. בין 1996-1998 שימש סירן כראש מחלקת התכנון במפקדת הכוחות המזוינים. ב-1999 הוא מונה למזכיר ועדת ההגנה. זמן קצר לאחר מכן הוא הועלה לדרגת גנרל מאיור ומונה למפקד שירות המודיעין והביטחון הצבאי. ב-31 בדצמבר 2003 הוא מונה למפקד העליון (מקביל לרמטכ"ל) של הצבא השוודי. הוא היה הראשון, והיחיד עד כה, שהגיע לתפקיד משורות הצי השוודי. הוא כיהן בתפקיד עד 24 במרץ 2009. לאחר סיום תפקידו, הוא נבחר לתפקיד יושב ראש הוועדה הצבאית של האיחוד האירופי. הוא סיים את התפקיד ב-6 בנובמבר 2012. לאחר פרישתו הפך ליועץ בכיר עבור תאגיד החלל השוודי, וכיום הוא חבר במועצת המנהלים של התאגיד ומנהל חברה פרטית לייעוץ צבאי בשם In General AB.

קישורים חיצוניים
----------------

ויקישיתוף מדיה וקבצים בנושא **הוקאן סירן** בוויקישיתוף
* הוקאן סירן באתר האיחוד האירופי

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 5177 0970
* SELIBR: 273826
* VIAF: 56590875
* WorldCat: viaf-56590875

 |
ציור מהמאה ה-20 המתאר ציד דוב חום על ידי איש מערות בתקופת האבן
**איש מערות** הוא דמות בתרבות הפופולרית שמייצג נאור מחלב הוא איש מערותהפרימיטיביים בתקופה הפלאוליתית.

אנשי מערות תוארו באופן מסורתי כשהם לובשים בגדי דמוי חלוק העשויים מעור של בעלי חיים ומוחזקים על ידי רצועת כתף בצד אחד, ונושאים אלות גדולות בצורת חרוט.

מאפיינים
--------

אנשי מערות מוצגים בדרך כלל כלבושים בעורות השיכיים לבעלי חיים, ומסוגלים לצייר כמו בני אדם מודרניים בעידן הקרח. לעיתים קרובות הם מוצגים כחמושים בסלעים, באלות מעצמות של בקר או במקלות עם אבנים קשורות אליהם, והם מוצגים כלא אינטליגנטים ותוקפניים. התרבות הפופולרית גם מייצגת לעיתים קרובות את אנשי המערות שחיים עם או לצד דינוזאורים, אף על פי שהדינוזאורים שאינם עופות נכחדו בסוף תקופת הקרטיקון, כ-66 מיליון שנים לפני הופעת המין הומו סאפיינס. העידן שרוב האנשים חושבים עליו כשהם מדברים על "אנשי מערות" הוא העידן הפלאוליתי, חלק מתקופת האבן. עידן זה החל לפני יותר משני מיליון שנים עד לפני 40,000 עד 10,000 שנים.

הדימוי של אנשים אלה החיים במערות נובע מהעובדה שבמערות נמצאו עיקר החפצים מתרבויות תקופת האבן האירופית. עם זאת, סביר להניח שהדבר משקף את מידת השימור שמספקות מערות לאורך אלפי השנים.

היסטוריה
--------

"אנשי פרא" נלחמים באופן אנכרוניסטי בדינוזאור
"אנשי פרא" מופיעים באיקונוגרפיה האירופית והאפריקנית במשך מאות שנים. במהלך ימי הביניים, יצורים אלה הוצגו בדרך כלל באמנות ובספרות כמזוקנים ומכוסה שיער, ולעיתים קרובות אוחזים באלות ומתגוררים במערות. בעוד שאנשים פראיים תמיד הוצגו כחיים מחוץ לציוויליזציה, היה ויכוח מתמשך אם הם אנושיים או לא אנושיים.

בספר "העולם שאבד" של ארתור קונאן דויל, מתוארים אנשים הנראים כקוף במאבק עם בני אדם מודרניים.

"בכוח הזרוע" (אנ'), הוא סרט אילם שיצא לאקרנים בשנת 1914, המייצג את אחת התיאורים המוקדמים ביותר של אנשי מערות ודינוזאורים יחדיו, עם תיאורו של "צרטוזאורוס". הסרט חיזק את התפיסה השגויה שדינוזאורים שאינם עופות התקיימו יחד עם בני אדם פרהיסטוריים.

השילוב האנכרוניסטי של אנשי מערות עם דינוזאורים הפך בסופו של דבר לקלישאה, ולעיתים קרובות משומש בכוונה לאפקט קומי.

קישורים חיצוניים
----------------

ויקישיתוף מדיה וקבצים בנושא **איש מערות** בוויקישיתוף

הערות שוליים
------------

1. ↑  Carmel Caves - How to meet a caveman, The Jerusalem Post | JPost.com (באנגלית)
2. ↑  אתר למנויים בלבד Film, The Telegraph
3. ↑  M. K. Brett-Surman, Thomas R. Holtz, James Orville Farlow, **The complete dinosaur**, Bloomington, Ind. : Indiana University Press, 2011, מסת"ב 978-0-253-33349-0
4. ↑  אתר למנויים בלבד Heidi Blake, ‏The Flintstones' 50th anniversary: 10 wackiest Bedrock inventions, The Telegraph, 30 September 2010

|  |  |
| --- | --- |
| בקרת זהויות עריכת הנתון בוויקינתונים | 
* GND: 4567664-1

 |
אין לבלבל עם אין לבלבל ערך זה, העוסק באנטי-אפיפיור, עם הערך "בנדיקטוס השלושה עשר", העוסק באפיפיור.
הכתרת בנדיקטוס השלושה עשר באביניון 28 בספטמבר 1394
**בנדיקטוס השלושה עשר** (נולד בשם פדרו מרטינז דה לונה ב-1328 - מת ב-23 במאי 1423) היה אראגוני שנחשב בכנסייה הקתולית לאנטי-אפיפיור. מושבו היה באביניון, אך הוא הוכרז לאפיפיור על ידי תומכיו לאחר חזרת אפיפיורות אביניון לוותיקן.

ביוגרפיה
--------

דה לונה נולד למשפחת אצולה באראגון והיה פרופסור למשפט דתי במונפלייה. ב-1375 הכריז עליו גרגוריוס האחד עשר כחשמן. ב-1376 הוא ליווה את גרגוריוס האחד עשר לרומא ולאחר מותו השתתף בבחירתו מעוררת המחלוקת של אורבנוס השישי לאפיפיור (ב-8 באפריל 1378). במשך תקופה ארוכה יחסית הוא תמך באורבנוס מול מתנגדיו, אך לאחר מספר חודשים שוכנע כי הבחירה לא הייתה חוקית והשתתף בבחירתו של האנטי-אפיפיור קלמנס השביעי. אורבנוס לא הסכים לרדת מכס האפיפיור, התרחש קרע בכנסייה (ר' **הקרע המערבי**). קלמנס השביעי לא יכול היה לשלוט ברומא ובהזמנת מלכי אביניון, העביר את הכס הקדוש לעיר זו. כשליחו של קלמנס, דאג לונה להשגת לגיטימציה בחצי האי האיברי ובממלכות הספרדיות (ממלכת קסטיליה, פורטוגל - עד 1385, ממלכת אראגון וממלכת נווארה).

האנטי האפיפיור הבא היה קלמנס השמיני.

קישורים חיצוניים
----------------

ויקישיתוף מדיה וקבצים בנושא **בנדיקטוס השלושה עשר** בוויקישיתוף
* בנדיקטוס השלושה עשר, באתר אנציקלופדיה בריטניקה (באנגלית)
* בנדיקטוס השלושה עשר, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007581680205171
* BNE: XX1052545
* BnF: cb121113497 (data)
* GND: 118508881
* ICCU: SBLV193055
* ISNI: 0000 0004 3482 7364
* LCCN: n84115889
* NLP: a0000003427186
* NTA: 109135652
* RERO: 02-A000018239
* SUDOC: 029499216
* VcBA: 495/55966
* VIAF: 79061954
* WorldCat: lccn-n84115889

 |
**אזור בידוד** (בצרפתית: **Cordon sanitaire**) הוא אזור גאוגרפי מוגדר (כגון קהילה, עיר או מדינה) שמתקיימת הגבלת תנועה של אנשים לתוכו או אל מחוץ לו.

אזור בידוד משמש לעצירת התפשטות של מחלות זיהומיות. לעיתים קרובות משמש המונח מטאפורית, לניסיונות למנוע התפשטות של אידאולוגיה, הנחשבת כלא רצויה או מסוכנת, (כמו למשל תורת הבלימה של ג'ורג' קנאן נגד ברית המועצות).

אזור בידוד לעצירת מגפה
----------------------

פרק זה לוקה בחסר. אנא תרמו לוויקיפדיה והשלימו אותו. 
אזור בידוד נוצר בדרך כלל סביב שטח שמתחוללת בו התפרצות של מחלה זיהומית, או לאורך הגבול בין שתי המדינות. לאחר הקמת אזור הבידוד, אנשים מהאזור הפגוע אינם מורשים עוד לעזוב אותו ואחרים אינם מורשים להיכנס אליו. במקרים של התפרצות קיצונית הבידוד אינו מוסר עד להעלמות מוחלטת של המחלה. בעבר אזור בידוד היה נאכף באמצעיים פיזיים הוצבה גדר וכוחות חמושים סיירו סביבה לוודא שהבידוד נשמר, התושבים המבודדים נותרו להילחם בכוחות עצמם במחלה ללא עזרה.

במקרים מסוימים, קהילות בריאות מסוימות מטילות על עצמם בידוד מרצון(אנ') במטרה להימנע מהדבקה, או כאמצעי מיגון מזיהום אוויר.

מומחים לבריאות הציבור מתייחסים לאזור הבידוד כהסגר ולבידוד רפואי כהתערבות תרופתית שנועדה למנוע הדבקה באמצעות ריחוק חברתי.

### במאה ה-21

* בשנת 2003, במהלך התפרצות הסארס בקנדה, נעשה שימוש באזור בידוד למניעת הפצת הנגיף.
* בשנת 2003, במהלך התפרצות הסארס בסין, הונג קונג, טאיוואן וסינגפור, הוטל סגר על נוסעים המגיעים מאזורים נגועים. בסין הושמו כפרים שלמים בהסגר ולא הותר לנסוע בכפרים או מחוצה להם. כפר אחד במחוז חוביי הושם בהסגר החל מה 12 באפריל 2003 עד 13 במאי. עשרות אלפי אנשים ברחו מבתיהם כאשר נודע להם שהוא עלול להיכלל באזור הבידוד, וייתכן שגרמו בכך להרחבת תפוצת הנגיף.
* באוגוסט 2014, הוקם אזור בידוד סביב כמה מהאזורים הנגועים ביותר התפרצות האבולה במערב אפריקה (2014–2015).
* בינואר 2020, הושם אזור העיר ווהאן בבידוד עקב מגפת הקורונה, בהמשך התרחב האזור המבודד ומגבלות התנועה השפיעו על יותר ממחצית האוכלוסייה הסינית, דבר שעשוי להיות אזור הבידוד הגדול ביותר בהיסטוריה. מדינות נוספות שהנהיגו מדיניות הסגר הם מלזיה ואיטליה.

ראו גם
------

* הסגר
* בידוד
* אזור חיץ (אנ')

הערות שוליים
------------

1. ↑  אזור בידוד באתר האקדמיה ללשון העברית

|  |  |
| --- | --- |
| בקרת זהויות עריכת הנתון בוויקינתונים | 
* GND: 4474145-5

 |
**ניוטון מטר** (נכתב גם ניוטון-מטר, מסומל בN m או N⋅m)
היא יחידת מידה ממערכת היחידות הבינלאומית (SI) למדידת מומנט כוח (נקרא גם מומנט). ניוטון מטר אחד שווה למומנט שנוצר כתוצאה מכח בעוצמת ניוטון אחד המופעל אנכית לקצה זרוע המומנט שאורכה מטר אחד.

שימוש נפוץ פחות הוא כיחידה למדידת עבודה או אנרגיה כשבמקרה זה שווה ליחידת ג'ול הרווחת יותר שנמצאת במערכת היחידות הבינלאומית. בשימוש זה, המטר מייצג את המרחק שעובר או ההעתק באותו הכיוון של הכוח ולא את המרחק האלכסוני מנקודת הסמך כפי שעושה כשנועד לייצג מומנט כח.

שימוש זה מושמט בדרך כלל, כדי למנוע את הבלבול שייווצר, האם ניוטון מטרים מייצגים מומנט או כמות אנרגיה. בכל מקרה, משום שמומנט מייצג אנרגיה שמועברת לכל זווית סיבוב, ניוטון מטר של מומנט שווה לג'ול אחד לכל רדיאן.

ניוטון מטרים וג'ולים שווים ממדית משום שיש להם ייצוג זהה ביחידות הבסיס של מערכת היחידות הבינלאומית:

{\displaystyle 1\,{\text{N}}{\cdot }\mathrm {m} =1{\frac {{\text{kg}}{\cdot }{\text{m}}^{2}}{{\text{s}}^{2}}}\quad ,\quad 1\,\mathrm {J} =1{\frac {\mathrm {kg} {\cdot }\mathrm {m} ^{2}}{\mathrm {s} ^{2}}}}
כאמור, N⋅m ו-J מובחנים כדי למנוע אי־הבנה האם מדובר במומנט במקום אנרגיה ולהפך. במידה דומה, הדבר קורה ביחידות דומות ממדית כגון פסקל לעומת J/m3, Bq לעומת Hz.

המרה ליחידות אחרות
------------------

* 1 קילוגרם-כח מטר = 9.80665 N⋅m
* 1 ניוטון מטר ≈ 0.73756215 פאונד-כח-רגל (מכונה לרוב "רגל-פאונדים")
* 1 פאונד-רגל (מכונה לרוב "רגל-פאונד") ≡ 1 ליברת-כוח-רגל ≈ 1.35581795 N⋅m
* 1 אונקייה-אינץ' (לרוב "אינץ'-אונקייה") ≡ 1 אונקיית-כוח-אינץ' ≈ 7.06155181 mN⋅m (מילי-ניוטון-מטר)
* 1 דיין-סנטימטר = 10−7 N⋅m
* 1 ג'ול =N⋅m 1

ראו גם
------

* יחידות מידה לאנרגיה
* יחידות מידה על שם אישים
* מומנט כפיפה

| מערכת היחידות הבינלאומית |
| --- |
| יחידות בסיסיות | אמפר • מול • מטר • קילוגרם • קלווין • קנדלה • שנייה |
| יחידות משנה | אוהם • בקרל • ג'ול • גריי • הנרי • הרץ • ואט • ובר • וולט • סיוורט • טסלה • לוקס • ניוטון • לומן • סטרדיאן • סימנס • פאראד • פסקל • קולון • קטל • רדיאן |

הערות שוליים
------------

1. ↑  אתר הלשכה הבינלאומית למידות ולמשקלות